Je Richars de Neblans, chevaliers, sires de Nores, fai savoir à touz... que j’ay mis et met en la main et en la bone garde ma très chiere dame Lore... le fié de Monjay, que je tieng de ly, et vuill et commant que cil qui de moi le tiegnent en respondent et obeissent à ly ainsi com il feroient moi proprement, tanque à ma revenue d’outre mer ou de mes hoirs. Et quelque chose qu’ele en ordeneroit à son honour et à profiet de ly et de moi et de mes hoirs, je le vuil et outroie et le tient pour bon et pour estauble et gerans. Et ce que j’ai à Vincenz, lesques choses sunt de son fié, je met et ai mis ainsi en sa main et en sa bone garde, bien et loiament, et les issues qui an saudront dois or en avant, mete et face mettre an avant, comme ma loyax et bone dame, à son honour et à profiet de ly et de moi et de mes hoirs, si com il est devant dit. En tesmoint de laquele chose, j’ai saelé de mon sael ces presentes lettres, faites en l’an de grace qui corroit par mil CC sesante et cinc, la voille de l’assumpcion Nostre Dame.